ແຂວງຫຼວງພະບາງຮັບພະນັກງານຈາກແຂວງດຽນບ່ຽນຈຳນວນ 14 ສະຫາຍເຂົ້າຮຽນພາສາລາວ
ເພື່ອເປັນການປະຕິບັດຕາມບົດບັນທຶກຊ່ວຍຈຳລະຫ່ວາງຄະນະຜູ້ແທນພັກ-ອົງການປົກຄອງແຂວງຫຼວງພະບາງແຫ່ງສປປລາວກັບຄະນະຜູ້ແທນພັກ-ອົງຄະນະພັກແຂວງດຽນບ່ຽນແຫ່ງສສຫວຽດນາມ ເມື່ອຕອນເຊົ້າຂອງວັນທີ 21 ມີນາ 2017 ຜ່ານມາທີ່ພະແນກສຶກສາທິການແລະກິລາແຂວງຫຼວງພະບາງໄດ້ມີພິທີມອບ-ຮັບພະນັກງານຈາກແຂວງດຽນບຽນທີ່ມາຮຽນພາສາລາວຢູ່ແຂວງຫຼວງພະບາງໂດຍພາຍໃຕ້ການເປັນປະທານຂອງທ່ານມອນໄຊ ລາວມົວຊົງຄະນະປະຈຳພັກແຂວງຫົວໜ້າຄະນະຈັດຕັ້ງແຂວງຫຼວງພະບາງ,ທ່ານຫງວຽນແມັງກ່ວນຮອງຫົວໜ້າ
ພະແນກສຶກສາທິການແລະກໍ່ສ້າງແຂວງດຽນບ່ຽນແຫ່ງສສຫວຽດນາມ, ມີທ່ານຫົວໜ້າ-ຮອງຫົວໜ້າພະແນກສຶກສາທິການແລະກິລາແຂວງຫຼວງພະບາງ,ຫົວໜ້າ-ຮອງຫົວພະແນກການທີ່ກ່ຽວຂ້ອງ, ຫົວໜ້າ-ຮອງຫົວໜ້າຂະແໜງພະນັກງານ,ຄູອາຈານສອນພ້ອມດ້ວຍພາກສ່ວນກ່ຽວຂ້ອງເຂົ້າຮວ່ມ.
ໂອກາດດັ່ງກ່າວທ່ານເອິງລໍສະຫວັນຫົວໜ້າພະແນກສຶກສາທິການແລະກິລາແຂວງຫຼວງພະບາງໄດ້ໃຫ້ກຽດຂື້ນຜ່ານບົດລາຍງານການພົວພັນຮ່ວມມືດ້ານການພັດທະນາຊັບພະຍາກອນມະນຸດລະຫວ່າງພະແນກສຶກສາທິການແລະກິລາແຂວງຫຼວງພະບາງສປປລາວກັບພະແນກສຶກສາທິການແລະກໍ່ສ້າງແຂວງດຽນບ່ຽນສສຫວຽດນາມແຕ່ປີ 2011-2017 ໃຫ້ຮູ້ວ່າ: ຕາມບົດບັນທຶກຊ່ວຍຈຳລະຫວ່າງຄະນະຜູ້ແທນພັກ-ອົງການປົກຄອງແຂວງຫຼວງພະບາງແຫ່ງສປປລາວກັບຄະນະຜູ້ແທນພັກ-ອົງຄະນະພັກແຂວງດຽນບ່ຽນແຫ່ງສສຫວຽດນາມ ຄັ້ງວັນທີ 5 ພະຈິກ(11) 2016 ທີ່ແຂວງດຽນບ່ຽນສສຫວຽດນາມຝ່າຍລາວນຳໂດຍທ່ານຄຳຂັນຈັນທະວີສຸກກຳມະການສູນກາງພັກປະຊາຊົນປະຕິວັດລາວ,ເລຂາພັກແຂວງ, ເຈົ້າແຂວງຫຼວງພະບາງ,ເປັນຫົວໜ້າຄະນະແລະຝ່າຍຫວຽດນາມນຳໂດຍທ່ານເຈີນວັນເຊີນກຳມະການສູນກາງພັກກອມມູນິດຫວຽດນາມ,ຫົວໜ້າຄະນະສະມາຊິກສະພາແຫ່ງຊາດແຂວງດຽນບ່ຽນເປັນຫົວໜ້າຄະນະ, ໂດຍບົນພື້ນຖານຄວາມຜູກແໜ້ນຄວາມສາມັກຄີໄມຕີຈິດມິດຕະພາບແລະຄວາມສາມັກຄີແບບພິເສດ,ເຊື່ອໝັ້ນ,ຄວາມເຂົ້າອົກເຂົ້າໃຈເຊິ່ງກັນແລະທັງສອງຝ່າຍ (ແຂວງຫຼວງພະບາງແລະແຂວງດຽນບ່ຽນ)ໄດ້ມີຜົນສຳເລັດໃນຫຼາຍໆດ້ານຄື: ແຕ່ປີ 2011 ມາຮອດປະຈຸບັນແຂວງດຽນບ່ຽນໄດ້ຊ່ວຍກໍ່ສ້າງນັກສຶກສາແລະພະນັກງານຂອງແຂວງຫຼວງພະບາງໄປຮຽນຢູ່ແຂວງດຽນບ່ຽນຈຳນວນ 146 ຄົນ,ຍິງ 68 ຄົນ. ສະເພາະປີ 2016 ມີທຶນສ່ວນຕົວ 11 ຄົນ,ຍິງ 8 ຄົນແລະໄດ້ຝຶກອົບຮົມໄລຍະສັ້ນໃຫ້ແກ່ພະນັກງານຈຳນວນ 10 ຄົນ, ໃນປະຈຸບັນມີນັກສຶກສໃນແຜນຂອງແຂວງດຽນບ່ຽນຈຳນວນ 31 ຄົນ,ຍິງ 12 ຄົນທີ່ກຳລັງສຶກສາຢູ່ມະຫາວິທະຍາໄລສຸພານຸວົງແລະ ນອກແຜນ 7 ຄົນຈາກກົງສູນໃຫຍ່ສສຫວຽດນາມປະຈຳແຂວງຫຼວງພະບາງແລະກຳລັງກຽມພາສາລາວຈຳນວນ 8 ຄົນ,ຍິງ 2 ຄົນ, ສຳລັບນະໂຍບາຍຕ່າງໆນັ້ນແຂວງຫຼວງພະບາງໄດ້ອຳນວຍຄວາມສະດວກໃນການ ກິນຢູ່ພັກເຊົາການລົງທະບຽນຮຽນໃນແຕ່ລະສາຍຈົນຈົບແລະກັບຄືນປະເທດ,ສຳລັບປີ 2017-2020 ແຂວງດຽນບ່ຽນຈະໄດ້ສົ່ງພະນັກງານ-ລັດຖະກອນມາຮຽນພາສາລາວແລະລົງປະສົບການຕົວຈິງຢູ່ແຂວງຫຼວງພະບາງຈຳນວນ 45 ຄົນແລະແບ່ງເປັນ 3 ຊຸດແຕ່ລະຊຸດມີ 15 ຄົນ,ໄລຍະຮຽນແມ່ນ 6 ເດືອນຕໍ່ຊຸດ ໃນນີ້ແຂວງຫຼວງພະບາງຊ່ວຍແຂວງດຽນບ່ຽນຈັດຕັ້ງການລົງພາກຕົວຈິງຢູ່ຮາກຖານໃຫ້ແກ່ 3 ຊຸດຮຽນພາສາລາວແລະຊ່ວຍກໍ່ສ້າງນັກສຶກສາແຂວງດຽນບ່ຽນປີລະ 5 ຄົນມາຮຽນກຽມພາສາລາວແລະເຂົ້າຮຽນຢູ່ມະຫາວິທະຍາໄລສຸພານຸວົງພ້ອມທັງສືບຕໍ່ສະໜອງງົບປະມານໃຫ້ແກ່ນັກສຶກສາຕື່ມອີກ, ແຂວງດຽນບຽນສືບຕໍ່ກໍ່ສ້າງນັກຮຽນຈຳນວນ 30 ຄົນໃນນັ້ນກໍ່ສ້າງລະບົບວິທະຍາໄລຊັ້ນສູງ 20 ຄົນ,ລະບົບຊັ້ນສູງການເມືອງ 5 ຄົນຮຽນຕໍ່ປະລິນຍາຕີ 5 ຄົນ,ຈັດຕັ້ງບຳລຸງວິຊາຊີບກ່ຽວກັບຂະແໜງການຕ່າງໆໃຫ້ພະນັກງານຂອງແຂວງຫຼວງພະບາງທີ່ໄປຝຶກອົບຮົມຢູ່ແຂວງດຽນບ່ຽນຈຳນວນ 10 ຄົນຕໍ່ຊຸດ, ສືບຕໍ່ສະໜອງງົບປະມານການກໍ່ສ້າງພະນັກງານ, ນັກສຶກສາຂອງແຂວງຫຼວງພະບາງຈຳນວນ 97 ຄົນທີ່ກຳລັງຮຽນຢູ່ແຂວງດຽນບ່ຽນ.
ໂອກາດນີ້ທ່ານມອນໄຊລາວມົວຊົງໄດ້ກ່າວຮັບເອົາພະນັກງານຂອງແຂວງດຽນບ່ຽນຈາກທ່ານຫງວຽນແມັງກ່ວນພ້ອມທັງກ່າວສະແດງຄວາມຊົມເຊີຍຕໍ່ກັບສາຍພົວພັນຮ່ວມມືລະຫວ່າງ 2 ແຂວງທີ່ໄດ້ໃຫ້ຊ່ວຍເຫຼືອແລກປ່ຽນບົດຮຽນເຊິ່ງກັນແລະກັນໃນການກໍ່ສ້າງຊັບພະຍາກອນມະນຸດແລະທ່ານຍັງໄດ້ຮຽກຮ້ອງໃຫ້ນັກສຳມະນາກອນທີ່ມາຮຽນພາສາລາວຄັ້ງນີ້ຈົ່ງຊ່ວຍກັນສືບຕໍ່ຄົ້ນຄ້ວາຊ່ວຍເຫຼືອໃນການຮໍ່າຮຽນໃຫ້ສຳເລັດຜົນຕາມຫຼັກສູດແລະປະສົບຜົນສຳເລັດຕາມຄາດໝາຍທີ່ວາງໄວ້, ສຳລັບຄູສອນພາສາລາວກໍ່ຕ້ອງໄດ້ສຸມສະຕິປັນຍາພ້ອມທັງຄົ້ນຄວ້າສິດສອນສົ່ງທອດຄວາມຮູ້ໃຫ້ນັກສຳມະນາກອນໃຫ້ໄດ້ຮູ້ແລະເຂົາໃຈໃນການຮຽນພາສາລາວໃຫ້ໄດ້ຫຼາຍເທົ່ທີ່ຈະຫຼາຍໄດ້.ໃນພິທີທັງສອງຝ່າຍໄດ້ເຫັນດີເປັນເອກະພາບແລະ ພ້ອມກັນລົງລາຍເຊັນໃນການມອບ-ຮັບພະງານຈາກແຂວງດຽນບ່ຽນທີ່ມາຮຽນພາສາລາວຢູ່ແຂວງຫຼວງພະບາງ.
ໂດຍ: ຈ່ອຍ (ສກຂຫຼວງພະບາງ)